Dôvodová správa 
Všeobecná časť
Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 354/2006 Z. z., ktorým sa ustanovujú požiadavky na vodu určenú na ľudskú spotrebu a kontrolu kvality vody určenej na ľudskú spotrebu v znení nariadenia vlády Slovenskej republiky č. 469/2010 Z. z. sa do právneho poriadku Slovenskej republiky preberá smernica Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu. 

Nová smernica Rady 2013/51/Euratom rozšírila monitorované rádiologické ukazovatele v pitných vodách o ukazovateľ radón vrátane produktov jeho premeny s dlhou dobou polpremeny a okrem prírodných rádionuklidov zahŕňa aj umelé rádionuklidy.  

Monitoring rádiologických ukazovateľov v pitných vodách sa vykonáva v súlade s vyhláškou Ministerstva zdravotníctva Slovenskej republiky č. 528/2007 Z. z., ktorou sa ustanovujú podrobnosti o požiadavkách na obmedzenie ožiarenia z prírodného žiarenia, ktorá zahŕňa len prírodné rádionuklidy.

	Návrhom novely nariadenia vlády Slovenskej republiky č. 354/2006 Z. z., ktorým sa ustanovujú požiadavky na vodu určenú na ľudskú spotrebu a kontrolu kvality vody určenej na ľudskú spotrebu sa do právneho poriadku Slovenskej republiky preberú ustanovenia smernice Rady 2013/51/Euratom vrátane všetkých vyššie uvedených zmien s cieľom zabezpečiť monitoring pitných vôd v súlade s normami kvality ustanovenými v smernici. 

Týmto nariadením vlády bude zjednotená odborná terminológia, zosúladené požiadavky na stanovenie a hodnotenie obsahu prírodných rádionuklidov a umelých rádionuklidov v dodávanej pitnej vode na účel zabezpečenia optimalizácie z hľadiska radiačnej ochrany.        

Návrh nariadenia vlády Slovenskej republiky je v súlade s Ústavou Slovenskej republiky, zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Osobitná časť
K čl. I.
K bodu 1 
Definícia nového pojmu pre rádiologické ukazovatele „indikačná hodnota“ ako hodnota rádiologického ukazovateľa kvality pitnej vody, ktorej prekročenie si vyžaduje vykonanie opatrenia za účelom optimalizácie radiačnej ochrany, ktorá nahradila doteraz používaný pojem „smerná hodnota na vykonanie opatrení“.
K bodu 2 
V § 2 sa  dopĺňa novým písmenom g), ktoré zahŕňa definíciu nového pojmu „indikačná dávka“ ako hodnota ročného úväzku efektívnej dávky z príjmu prírodných a umelých rádionuklidov pitnou vodou s výnimkou 3H, 222Rn a produktov jeho premeny s krátkou dobou polpremeny v súlade so smernicou Rady 2013/51/Euratom.

K bodu 3 
V § 3 odseku 1 v predvetí sa slová písmeno a) až d) nahrádzajú slovami písmeno a) až e). Úprava súvisí s novým § 8a v novelizačnom bode 8.

K bodu 4 
Doplnenie písmena g) o povinnosť bezodkladne oznámiť v prípade rádiologických ukazovateľov prekročenie indikačnej a medznej hodnoty príslušnému úradu verejného zdravotníctva.

K bodu 5
Odsek 5 a text pod čiarou sa vypúšťa z dôvodu nahradenia doteraz používaných pojmov „smerná hodnota a najvyššia prípustná hodnota“ novými pojmami „indikačná hodnota a medzná hodnota“ rádiologického ukazovateľa v súlade s návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 354/2006 Z. z. 

K bodu 6 
V § 6 za odsek 3 sa vkladá nový odsek 4 o požiadavkách na počet odberov a počet miest odberov vzoriek pitnej vody podľa prílohy č. 2 na stanovenie rádiologických ukazovateľov, ktoré sú uvedené v novom § 8a.

K bodu 7 
V § 7 je odsek 3 rozšírený o kritériá platné pre rádiologické ukazovatele „najmenšia detegovateľná aktivita a rozšírená kombinovaná štandardná neistota“, ktoré sú uvedené v prílohe č. 3.

K bodu 8 
Nový § 8a „Rádiologické ukazovatele“ definuje základné zásady hodnotenia stanovovaných rádiologických ukazovateľov v pitnej vode, ich hodnotenie vo vzťahu k ustanoveným limitom uvedených v prílohe č. 1, poskytuje spôsob evidencie výsledkov meraní a hodnotenia obsahu rádionuklidov v dodávanej vode v súlade s prílohou č. 3a, v prípade prekročenia indikačnej hodnoty rádiologického ukazovateľa ustanovuje povinnosť pre osoby uvedené v § 1 ods. 1 písm. a) až e) zabezpečiť optimalizáciu z hľadiska radiačnej ochrany, informovať príslušný orgán verejného zdravotníctva a dotknuté obyvateľstvo.

K bodu 9
Upravuje sa  § 9  o vykonávanie  právnych aktov Európskych spoločenstiev a Európskej únie.

K bodu 10 
V prílohe č. 1 časti A sa v ukazovateli č. 6 symbol ukazovateľa KM22 nahrádza symbolom ukazovateľa KM37.

K bodu 11 
V prílohe č. 1 časti B, písmene a) sa v ukazovateli č. 19 druh limitu „MH“ nahrádza druhom limitu NMH.

K bodu 12 
V prílohe č. 1 časti B, písmene b) sa v ukazovateli č. 44 druh limitu „MHRR“ nahrádza druhom limitu NMH.

K bodu 13 
V prílohe č. 1 časti B, písmene c) sa v ukazovateli č. 50 vypúšťa poznámka.

 K bodu 14
Príloha č. 1 časti B písmeno f) s názvom rádiologické ukazovatele zahŕňa rozšírenie rádiologických ukazovateľov o ukazovateľ č. 83 – radón, č. 84 – celková objemová aktivita alfa, č. 85 - celková objemová aktivita beta ako aj o prírodné a umelé rádionuklidy s poradovými číslami 87 až 101.

K bodu 15 
Príloha č. 2 bod 2.2 Úplný rozbor zahŕňa postup pri úplnom rozbore pitnej vody, ktorý pozostáva z ukazovateľov podľa prílohy č. 1 vrátane rádiologických ukazovateľov č. 83 až 85. Stanovenie ďalších rádiologických ukazovateľov uvedených v prílohe č. 1 sa vyžaduje až po prekročení indikačnej hodnoty pre ukazovatele č. 83 až 85, pričom sa postupuje v súlade s obrázkom č. 1 tejto prílohy. Príloha č. 2 zahŕňa navrhnuté postupy optimalizácie, ktoré je potrebné vykonať pri prekročení indikačnej hodnoty v pitnej vode pre ukazovatele celková objemová aktivita alfa, celková objemová aktivita beta, 222Rn, 3H a indikačnú dávku za účelom navrhnutia a realizácie opatrení na zníženie obsahu rádionuklidov v pitnej vode. 

K bodu 16 
Nadpis v prílohe č. 3 znie: Kritériá správnosti a presnosti metód, kritériá najmenšej detegovateľnej aktivity a relatívnej rozšírenej neistoty pre rádiologické ukazovatele.

K bodu 17 
Príloha č. 3 je rozšírená o písmeno f), ktoré zahŕňa kritériá „najmenšia detegovateľná aktivita a relatívna rozšírená neistota“ platné pre rádiologické ukazovatele. 

K bodu 18 
Za prílohu č. 3 sa vkladá nová príloha č. 3a, ktorá je vzor protokolu a zahŕňa požadované informácie o dodávateľovi pitnej vody, identifikáciu vodného zdroja a výsledky stanovenia a hodnotenia obsahu rádionuklidov v dodávanej pitnej vode. Je určený pre dodávateľov pitnej vody do siete v súlade s § 3 tohto návrhu nariadenia vlády. 

K bodu 19 
Upravuje sa názov  prílohy č. 4.

K bodu 20 
Príloha č. 4 sa dopĺňa tretím bodom, ktorý znie: 3. Smernica Rady 2013/51/EURATOM z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu (Ú. v. EÚ L 296/12, 7. 11. 2013).
K čl. II
Navrhuje sa účinnosť nariadenia vlády na 1. januára 2016.